# Adolfas Krogertas

### Straipsnis iš Vikipedijos, laisvosios enciklopedijos.

Adolfas Krogertas

Adolfas Krogertas (1928 m. rugpjūčio 9 d. Ukmergėje – 1988 m. liepos 5 d. Vilniuje), choro dirigentas ir pedagogas.

## [taisyti] Biografija

Mokėsi Ukmergės gimnazijoje, kur mokytojas J. Motiekaitis suteikė pirmąsias muzikos žinias ir paragino studijuoti muziką. 1945 – 1947 mokėsi skambinti fortepijonu Vilniaus muzikos mokykloje pas pianistę L. Keželytę. 1947 – 1952 choro dirigavimą studijavo Vilniaus ir Lietuvos valstybinėje konservatorijoje (dėst. V. Arnastausko, dėst. J. Motiekaičio ir doc. K. Kavecko klasės).

Studijuodamas dirbo Vilniaus valstybinio universiteto dainų ir šokių liaudies ansamblio chormeisteriu (1951 – 1953). Vėliau buvo Lietuvos valstybinio operos ir baleto teatro chormeisteris ir dirigentas (1959 – 1962), Lietuvos valstybinio dainų ir šokių liaudies ansamblio „Lietuva„ chormeisteris (1963 – 1968), Lietuvos valstybinio operos ir baleto teatro vyr. chormeisteris (1968 – 1983). Teatre parengė daugelio užsienio ir lietuvių kompozitorių operų chorines scenas, dirigavo S. Moniuszkos operą „Halka“ ir G. Verdi „Traviatą".

1958 – 1964 ir 1975 – 1988 choro dirigavimą dėstė Lietuvos valstybinėje konservatorijoje: nuo 1975 Choro dirigavimo katedros vyr. dėstytojas, nuo 1985 docentas ir katedros vedėjas, nuo 1988 profesorius.

Nuo 1985 iki mirties vadovavo studentų choro studijai ir kameriniam chorui, kuris per trumpą laiką pasiekė aukštą profesinį lygį, daug koncertavo, tarptautiniuose konkursuose Panamoje (1986) ir Italijoje (1988) tapo laureatu. Kūrybiškai dirbo ir su pagrindiniu studentų choro studijos mišriuoju choru (dainavo apie 80 merginų ir vaikinų). Choro repertuare buvo ištraukos iš W. A. Mozarto „Requiem„, J. Haydno Mišios B-dur, G. Verdi „Stabat Mater“, A. Vivaldi „Gloria„, G. Kuprevičiaus „Pagonių giesmės“ ir daugelio užsienio bei lietuvių kompozitorių sudėtingų kūrinių.

A. Krogertas ryškių meninių laimėjimų pasiekė ir su mėgėjų chorais. 1957 VI pasaulio studentų ir jaunimo festivalyje Maskvoje jo vadovaujamas Vilniaus jaunimo mišrusis choras laimėjo sidabro medalį ir laureato vardą. 1958 – 1962 sėkmingai vadovavo Vilniaus elektrotechnikos gamyklos „Elfą„ ir Grigiškių bandomojo popieriaus kombinato mišriesiems chorams, kuriuose dainuodavo po 100 ir daugiau choristų. 1963 – 1971 buvo Vilniaus miesto vyrų choro „Varpas“ (1963) meno vadovas ir dirigentas. Chorą išmokė apie 200 lietuvių ir užsienio kompozitorių kūrinių ir surengė per 400 koncertų, padarė įrašų radijui, televizijai ir plokštelėms. 1965 chorui buvo suteiktas nusipelniusio kolektyvo vardas. „Varpas" 1965 koncertavo Vokietijoje, 1968 Čekoslovakijoje, 1969 tarptautiniame chorų konkurse Arece (Arezzo – Italijoje) tapo laureatu.

K Sėkmingai „Varpas„ pasirodė ir 1968 tarptautiniame chorų konkurse Lenkijoje (Varšuva) bei 1971 analogiškame chorų konkurse Anglijoje (Llangollen). „Varpas“ ne kartą buvo respublikinių dainų švenčių ir chorų sąskrydžių konkursų absoliutus laureatas.

A. Krogertas 1975 prie Lietuvos kompozitorių sąjungos suorganizavo kamerinį vyrų chorą ir keletą metų jam kūrybiškai vadovavo, išmokė sudėtingų lietuvių ir užsienio kompozitorių kūrinių. Choras koncertų surengė Lietuvoje, 1978 koncertavo Čekoslovakijoje. 1979 – 1983 dirigentas vadovavo Vilniaus gamybinio susivienijimo „Vilma„ kameriniam vyrų chorui, kuris 1981 V S. Šimkaus konkurse Klaipėdoje tapo laureatu, surengė nemaža koncertų, talkino E. Balsio operos „Kelionė į Tilžę“, G. Verdi operos „Don Karlas„ ir M. Musorgskio operos „Borisas Godunovas“ pastatymams, koncertavo užsienyje.

A. Krogertas buvo respublikinių dainų švenčių konsultantas, chorų apžiūrų ir konkursų žiuri pirmininkas arba narys, respublikinių dainų švenčių repertuarinės komisijos narys, nuo 1957 respublikinių dainų švenčių, festivalių ir chorų sąskrydžių vyr. dirigentas, 1987 respublikinės moksleivių ir 1988 Baltijos studentų dainų šventės „Gaudeamus" Vilniuje organizatorius, meno vadovas ir vyr. dirigentas. Aranžavo vokalinių ir instrumentinių kūrinių, parašė straipsnių ir chorų koncertų recenzijų. 1961 jam suteikti nusipelniusio artisto, 1965 nusipelniusio meno veikėjo, o 1985 liaudies artisto garbės vardai.

## [taisyti] Šaltinis

Boleslovas Zubrickas. Pasaulio lietuvių chorvedžiai: enciklopedinis žinynas. Vilnius, 1999. Informacijos publikavimui gautas žodinis autoriaus leidimas.

Rodomas puslapis "http://lt.wikipedia.org../../../a/d/o/Adolfas_Krogertas_1be2.html"

Kategorijos: Lietuvos chorvedžiai | Lietuvos pedagogai

##### Views

- Straipsnis
- Aptarimas
- Dabartinė versija

##### Paieška